Bayram va dam olish kunlari O‘zbekiston hududiga Rossiya Yevropa qismining (Moskva viloyati) markaziy hududlari ustida shakllangan sovuq va nisbatan nam havo massalari ta’sir etadi. “O‘zgidromet” xabariga ko‘ra, 1-2 oktyabr kunlari sovuq atmosfera fronti o‘tishi bilan respublikaning ayrim hududlarida yomg‘ir yog‘adi. 3 oktyabr kuni beqarorlik faqat Farg‘ona vodiysi hududlarida saqlanib turadi, ushbu hududlarda joylarda yomg‘ir yog‘ishi kutilmoqda. 2-3 oktyabr kunlari tog‘li hududlarda yomg‘ir yog‘adi, ba’zi joylarda kuchli bo‘lishi mumkin, baland tog‘larda yomg‘ir qorga aylanishi ehtimoli bor. 1-2 oktyabrda respublika bo‘yicha ba’zi joylarda shamol 17-22 m/s gacha kuchayishi kutilmoqda. 1-3 oktyabrda havo harorati kechalari 3-8 daraja iliqqacha, kunduz kunlari 12-17 daraja iliqqacha, shimolda kechalari 0-5 daraja iliqqacha, kunduz kunlari 10-15 daraja iliqqacha pasayadi.